ભાગ્યે જ એવાં કોઈ યુવક-યુવતી હશે, જેમણે વીસની ઉંમરની આસપાસ આદર્શોના મહેલ નહિ બાંધ્યા હોય! આદર્શોના મહેલ બાંધવા માટે ટેન્ડરો બહાર પાડવાની કે કોન્ટ્રેક્ટ આપવાની જરૂર પડતી નથી. યુવતીઓ માટે તો આપણા દેશમાં એક જ આદર્શ નક્કી કરવામાં આવ્યો છેઃ આદર્શ પત્ની બનવાનો – આદર્શ માતા બનવાનો! પતિ સાવ ઉધાર હોય, સનમાઇકા (માવડિયો) હોય તોય એની સેવા કરવી એ પત્નીનો ધર્મ ગણાય. આ આદર્શ સેવવામાં હિન્દી ફિલ્મોએ ઘણી મદદ કરી છે. પરિસ્થિતિ જોકે બદલાતી જાય છે. આ એકવીસમી સદીનો અંત પાસે હશે ત્યારે પરિસ્થિતિ સાવ બદલાઈ ગઈ હશે. એ વખતે – એટલે કે ઈ. સ. 2098માં હું નવેસરથી આ લેખ લખીશ. જોકે એ વખતે હું નવેસરથી જન્મી ચૂક્યો હોઈશ, પણ આવતા જન્મમાં પણ હું હાસ્યલેખક જ થવાનો છું એટલે આ લેખ નવેસરથી લખીશ જ એવી મને શ્રદ્ધા છે. અલબત્ત, મારો એ અદ્ભુત લેખ વાંચવા માટે મોટી ઉંમરના વાચકોએ ફરી ગુજરાતમાં જન્મવું પડશે અથવા ગુજરાતી શીખવું પડશે.